b'\n_START_ARTICLE_\nBitka kod Bannockburna\n_START_SECTION_\nPozadina\n_START_PARAGRAPH_\nGodine 1296. engleski kralj Eduard I. porazio je \xc5\xa1kotsku vojsku u bitci kod Dunbara i zarobio \xc5\xa1kotskog kralja Ivana Balliola te ga prisilio da se odrekne \xc5\xa1kotske krune, nakon \xc4\x8dega je \xc5\xa0kotsku podvlastio Engleskoj. Tim \xc4\x8dinom zapo\xc4\x8deo je rat za \xc5\xa1kotsku neovisnost. \xc5\xa0koti su, pod vodstvom Williama Wallacea, porazili englesku vojsku u bitki kod stirlin\xc5\xa1kog mosta 1297. godine, ali su potom pora\xc5\xbeeni 1298. godine u bitki kod Falkirka._NEWLINE_\xc4\x8citava \xc5\xa0kotska je bila osvojena do 1304. godine i \xc5\xa1kotski plemi\xc4\x87i su redom priznali kralja Eduarda I. za svog suverena. Me\xc4\x91utim, \xc5\xa1kotski plemi\xc4\x87 Robert Bruce odmetnuo se 1306. godine i proglasio se \xc5\xa1kotskim kraljem, \xc4\x8dime je opet otpo\xc4\x8dela borba za \xc5\xa1kotsku neovisnost. Godinu dana kasnije, umro je engleski kralj Eduard I. i nasljedio ga je sin, kralj Eduard II., koji se nije pokazao jednako sposoban kao otac, zadr\xc5\xbeati \xc5\xa0kotsku pod engleskom vla\xc5\xa1\xc4\x87u._NEWLINE_Do 1314. godine, \xc5\xa0koti su preuzeli kontrolu nad svim \xc5\xa1kotskim dvorcima lojalnim engleskom kralju, s izuzetkom Stirlin\xc5\xa1kog dvorca, koji se nalazio pod \xc5\xa1kotskom opsadom. Posada dvorca obe\xc4\x87ala je predaju do 24. lipnja, ukoliko ne do\xc4\x91e njihova zamjena. Eduard II. je okupio veliku vojsku sa\xc4\x8dinjenu od 13.000 pje\xc5\xa1aka i oko 3.000 konjanika, sakupljenu iz Engleske, Walesa i Irske te je krenuo u pomo\xc4\x87 opsjednutom garnizonu u dvorcu Stirlingu. U isto vrijeme Robert I. je raspolagao s vojskom od 7.000 pje\xc5\xa1aka i nekoliko stotina lakih konjanika te je s tog razloga odlu\xc4\x8dio iskoristiti prirodne pogodnosti terena za bitku. Dao je iskopati duboke jame, u koje su njegovi ratnici postavili za\xc5\xa1iljene kolce, prekriv\xc5\xa1i na kraju sve granjem da se stupica zamaskira. Uz to, poslao je svog vojskovo\xc4\x91u Malcolma Drummonda da sa svojim ljudima posije veliku koli\xc4\x8dinu ubojitih o\xc5\xa1trih nagaznih naprava tro\xc5\xa1iljaka na onom dijelu boji\xc5\xa1ta kojim \xc4\x87e se kretati Englezi.'